**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.09.2017, ora 08.00 – 29.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.09.2017, ora 07.00**

**RÂURI**

**Debitele au fost în general în scădere**, exceptând cursul inferior al Mureșului, unde au fost în creştere prin propagare şi râurile din bazinele hidrografice: Cerna, Jiu, Vedea, Argeş, Ialomiţa, Bârlad, bazinele mijlocii şi inferioare ale Oltului și Prutului, cele din Dobrogea, unde au fost relativ staţionare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Iza, Tur, Someş, Crișuri, Arieș, Caraș, bazinul superior al Prutului, cursurile superioare ale Siretului şi Bistriţei, cursurile inferioare ale Begăi, Buzǎului și mai mici (sub 30% din normalele lunare) pe Bârlad, Jijia și pe unele râuri din bazinul Mureșului, Argeșului și Oltului superior și mijlociu.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în scădere**, exceptând râurile din bazinele hidrografice: Crasna, Barcău, Caraș, Nera, Cerna, Jiu, Vedea, Argeş, Ialomiţa, Bârlad, bazinele mijlocii şi inferioare ale Oltului și Prutului, cele din Dobrogea, unde vor fi relativ staţionare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 28.09 – 29.09.2017 a fost în scădere, având valoarea de 5600 m3/s**, peste media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia – Bechet şi în creştere pe sectorul Corabia – Tulcea.

**Debitul la intrarea în ţară (secţiunea Baziaş) va fi în scădere (5400 m3/s).**

În aval de Porţile de Fier debitele vor fi în scădere pe sectorul Gruia – Corabia şi în creştere pe sectorul Tr. Măgurele – Tulcea.

**2.** **Situaţia meteorologică în intervalul 28.09.2017, ora 09.00 – 29.09.2017, ora 06.00**

**ÎN ŢARĂ**

Temperatura aerului a continuat să scadă usor în majoritatea zonelor, astfel că vremea a fost mai rece decât în mod obişnuit la sfârşitul lunii septembrie, cu precădere în jumătatea sud-estică a ţării. Cerul a fost variabil, cu înnorări temporare în sudul teritoriului, însă numai izolat, în sudul Dobrogei a plouat slab. Vântul a suflat slab şi moderat, cu intensificări în sud-est, local în sud-vest şi în zona Carpaţilor de Curbură, cu viteze la rafală ce au atins 50...60 km/h. Temperaturile maxime s-au situat între 12 grade la Rădăuţi, Joseni şi Miercurea Ciuc şi 21 de grade la Bucureşti-Filaret. La ora 06, valorile termice se încadrau între -5 grade la Miercurea Ciuc şi 16 grade la Mangalia. Izolat în depresiunile din estul Transilvaniei şi în Moldova, noaptea s-a produs brumă.

***Observaţie:*** *începând de ieri, de la ora 06.00, au fost în vigoare 5 atenţionări cod galben privind fenomene meteorologice periculoase imediate emise de SRPV Constanţa.*

**LA BUCUREŞTI**

Vremea s-a menţinut relativ răcoroasă, cu o maximă termică de 19 grade la Afumaţi şi Băneasa şi 21 de grade la Filaret. Cerul a fost variabil, iar vântul a suflat moderat, cu intensificări temporare pe parcursul zilei, când rafalele au atins viteze de până la 40 km/h. La ora 06.00 se înregistrau 11 grade la Afumaţi şi Băneasa şi 12 grade la Filaret.

**3. Prognoza meteorologică în intervalul 29.09.2017, ora 09.00 – 30.09.2017, ora 09.00**

**ÎN ŢARĂ**

În majoritatea zonelor, vremea va fi răcoroasă, iar în sud, în est şi local în centru, va fi chiar rece pentru această perioadă din an. Temperaturile maxime se vor încadra, în general, între 13 şi 18 grade, iar cele minime vor avea valori de la -4...-3 grade în depresiunile Carpaţilor Orientali şi 11...12 grade pe litoral. Cerul va fi parţial noros în sud-vest, în extremităţile de sud şi de sud-est şi mai mult senin în restul teritoriului. Vântul va sufla slab şi moderat, cu intensificări în regiunile sud-estice, cu viteze de până la 55...60 km/h pe litoral şi în Deltă. Izolat, în nord şi în centru, se va produce brumă şi vor fi condiţii de ceaţă.

**LA BUCUREŞTI**

Vremea va fi, în continuare, mai rece decât în mod normal pentru sfârşitul lunii septembrie; temperatura maximă va fi de 15....17 grade, iar cea minimă de 6...7 grade, în centrul oraşului şi în jur de 4 grade în zona periferică. Cerul va fi variabil, iar vântul va sufla, în general, moderat în cursul zilei.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**A.B.A. Dobrogea-Litoral** informează că, în data de 28.09.2017, în jurul orei 16.30, a fost semnalată prezenţa unui delfin eşuat, pe plaja din staţiunea Mamaia - zona „Casino”.

Au fost informaţi, conform protocolului de colaborare, ONG Mare Nostrum şi I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 27.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**